DECIZIA COMISIEI
din 1 iunie 2007
de modificare a Deciziei 2006/636/CE de stabilire, pe stat membru, a defalcării anuale a valorii sprijinului comunitar pentru dezvoltarea rurală pentru perioada 1 ianuarie 2007-31 decembrie 2013
[notificată cu numărul C(2007) 2274]
(2007/383/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 69 alineatul (4),
întrucât:
(1)
Suma totală stabilită de Decizia 2006/493/CE a Consiliului din 19 iunie 2006 de stabilire a valorii sprijinului comunitar pentru dezvoltarea rurală pentru perioada 1 ianuarie 2007-31 decembrie 2013, a defalcării anuale a acestuia, precum și a sumei minime care trebuie alocată regiunilor care pot beneficia de obiectivul „Convergență” (2) include suma alocată Bulgariei și României.
(2)
Decizia 2006/636/CE a Comisiei (3) a stabilit fondurile acordate statelor membre din sprijinul comunitar pentru dezvoltare rurală pentru perioada 1 ianuarie 2007-31 decembrie 2013, ținând seama de sumele care trebuie transferate către FEADR, alocate de Decizia 2006/410/CE a Comisiei (4) și Decizia 2006/588/CE a Comisiei (5).
(3)
Decizia 2006/636/CE nu include fondurile alocate Bulgariei și României. Ca urmare a aderării acestor două țări la 1 ianuarie 2007, Decizia 2006/636/CE trebuie modificată pentru a include defalcarea anuală a fondurilor alocate pentru sprijinul comunitar pentru dezvoltarea rurală pentru aceste două țări.
(4)
Articolul 34 alineatul (2) din Actul de aderare a Bulgariei și a României menționează suma prevăzută în cadrul FEOGA secțiunea Garantare pentru dezvoltarea rurală în aceste țări pentru perioada 2007-2009. Defalcarea pe an și pe stat membru a acestei sume este indicată în declarația menționată în partea II „Declarații” secțiunea A punctul 4 din Actul final al Tratatului de aderare a Bulgariei și a României. Pentru a asigura o punere în aplicare corectă a măsurii privind suplimentele la plăți directe în conformitate cu anexa VIII secțiunea I punctul E la Actul de aderare, este necesar să se indice aceste sume, la prețurile actuale, în tabelul „Defalcarea pe stat membru a sprijinului comunitar pentru dezvoltarea rurală pentru perioada 2007-2013” care figurează în anexa la Decizia 2006/636/CE.
(5)
Prin urmare, Decizia 2006/636/CE trebuie modificată în consecință,
ADOPTĂ PREZENTA DECIZIE:
Articolul 1
Anexa la Decizia 2006/636/CE se înlocuiește cu textul anexei la prezenta decizie.
Articolul 2
Prezenta decizie se aplică de la 1 ianuarie 2007.
Articolul 3
Prezenta decizie se adresează statelor membre.
Adoptată la Bruxelles, 1 iunie 2007.